**Lietošanas instrukcija: informācija lietotājam**

# Pyrantel Polpharma 250 mg tabletes

*Pyrantelum*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums rodas jebkādi jautājumi, vaicājiet ārstam vai farmaceitam.

- Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt**:

1. Kas ir Pyrantel Polpharma un kādam nolūkam to lieto

2. Kas Jums jāzina pirms Pyrantel Polpharma lietošanas

3. Kā lietot Pyrantel Polpharma

4. Iespējamās blakusparādības

5 Kā uzglabāt Pyrantel Polpharma

6. Iepakojuma saturs un cita informācija

**1. Kas ir Pyrantel Polpharma un kādam nolūkam to lieto**

Pyrantel Polpharma ir pretparazītu zāles, kas kuņģa-zarnu traktā iedarbojas uz nematodēm.

To lieto, lai ārstētu:

* *Ascaris lumbricoides* izraisītu apaļtārpu invāziju (askaridozi)
* *Enterobius vermicularis* izraisītu veltņtārpu invāziju (enterobiozi)
* *Ancylostoma duodenale* un *Necator americanus* izraisītu āķtārpu invāziju (ankilostomidozes).

Pirantela iedarbības mehānisma pamatā ir parazītu muskulatūras paralīze; tādējādi līdz ar zarnu peristaltiku paralizētais parazīts tiek izvadīts no zarnām.

Pyrantel Polpharma iedarbojas uz pieaugušām parazītu formām un parazītiem to agrīnas attīstības fāzē; tas neiedarbojas uz kāpuriem to migrēšanas laikā audos.

**2. Kas Jums jāzina pirms Pyrantel Polpharma lietošanas**

**Nelietojiet Pyrantel Polpharma šādos gadījumos:**

* ja Jums ir alerģija pret aktīvo vielu vai kādu citu (6. punktā minēto) šo zāļu sastāvdaļu.

**Brīdinājumi un piesardzība lietošanā**

Pirms Pyrantel Polpharma lietošanas konsultējieties ar ārstu vai farmaceitu.

Jāinformē ārsts, ja Jums ir:

* aknu mazspēja;
* anēmija;
* nepietiekams barojums.

**Citas zāles un Pyrantel Polpharma**

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot.

Jums jāinformē ārsts, ja lietojat:

* piperazīnu (lieto pret askaridozes un enterobiozes parazītiem);
* teofilīnu (lieto bronhu spazmu profilaksei un ārstēšanai).

**Grūtniecība un barošana ar krūti**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība vai plānojat grūtniecību, pirms šo zāļu lietošanas konsultējieties ar ārstu vai farmaceitu.

Grūtniecības laikā Pyrantel Polpharma drīkst lietot tikai tad, ja pēc ārsta domām tas ir absolūti nepieciešams.

Nav ieteicams lietot bērna barošanas ar krūti periodā. Ja tomēr nepieciešama ārstēšana ar pirantelu, bērna barošana ar krūti ir jāpārtrauc.

**3. Kā lietot Pyrantel Polpharma**

Vienmēr lietojiet šīs zāles tieši tā, kā ārsts Jums teicis. Neskaidrību gadījumā vaicājiet ārstam.

Zāles jālieto iekšķīgi, uzdzerot ūdeni. Pirms norīšanas tableti rūpīgi jāsakošļā vai jāsasmalcina.

Pyrantel Polpharma jālieto ēdienreizes laikā vai pēc ēšanas, uzdzerot ūdeni.

Pirms norīšanas tablete rūpīgi jāsakošļā.

*Ascaris lumbricoides*, *Enterobius vermicularis*, *Ancylostoma duodenale* un *Necator americanus* izraisītu infekciju gadījumā, atkarībā no pacienta vecuma un ķermeņa masas ieteicamas šādas devas:

|  |  |  |
| --- | --- | --- |
| **Pacienta vecums** | **Tablešu skaits** | **Deva (mg)** |
| 2–6 gadus veciem bērniem | 1 | 250 |
| 6–12 gadus veciem bērniem | 2 | 500 |
| bērniem pēc 12 gadu vecuma un pieaugušajiem ar ķermeņa masu līdz 75 kg | 3 | 750 |
| pieaugušajiem ar ķermeņa masu > 75 kg | 4 | 1000 |

Askaridozes un enterobiozes (arī jauktas šo parazītu invāzijas) gadījumā ārstēšanai domātā deva ir lietojama kā vienreizēja deva (10 mg/kg ķermeņa masas).

Ankilostomidozes ārstēšanai dienas devu (10 mg/kg ķermeņa masas) lieto trīs dienas pēc kārtas. Smagas *Necator americanus* invāzijas gadījumā tiek ieteikts lietot 20 mg/kg ķermeņa masas divas dienas.

Lūdzu, ievērojiet

1. Ārstējot enterobiozi, vienlaicīgi jāārstē visi ģimenes locekļi.
2. Nepieciešams īpaši ievērot higiēnas noteikumus.
3. 14 dienas pēc Pyrantel Polpharma lietošanas beigām ir jāveic parazītu kontroles tests.

**Ja esat lietojis Pyrantel Polpharma vairāk nekā noteikts**

Intoksikācijas gadījumā nekavējoties sazinieties ar ārstu.

Pārdozēšanas gadījumā var rasties šādi simptomi: redzes traucējumi, dezorientācija, reibonis, vertigo vai apjukums pieceļoties no guļus vai sēdus stāvokļa, pastiprināta svīšana, noguruma sajūta vai astēnija, neregulārs pulss; muskuļu spazmas, trīce un vājums; spēku izsīkuma sajūta, elpošanas grūtības, apziņas zudums.

**Ja esat aizmirsis lietot Pyrantel Polpharma**

Ja esat aizmirsies lietot šo zāļu kārtējo devu, iedzeriet zāles cik ātri vien iespējams. Ja ir jau pienācis laiks lietot nākamo zāļu devu, nelietojiet izlaisto zāļu devu. Nelietojiet dubultu devu, lai aizvietotu aizmirsto tableti.

**Ja pārtraucat lietot Pyrantel Polpharma**

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Pēc Pyrantel Polpharma lietošanas nevēlamas blakusparādības nav biežas; tās ir pārejošas un samazinās pēc ārstēšanas pārtraukšanas.

Ir ziņots par sekojošām blakusparādībām:

**Reti sastopamas blakusparādības (var rasties ne vairāk kā 1 no 1000 pacientiem)**

Kuņģa-zarnu trakta traucējumi:

slikta dūša, vemšana, sāpes vēderā un vēdergraizes, caureja, apetītes zudums.

Nervu sistēmas traucējumi:

galvassāpes, reibonis, miegainība, bezmiegs.

Ādas un zemādas audu bojājumi:

izsitumi.

Vispārēji traucējumi un reakcijas ievadīšanas vietā:

astēnija.

Aknu un/vai žults izvades sistēmas traucējumi:

pārejoši paaugstināts transamināžu līmenis (enzīmi, kas norāda uz aknu funkciju).

**Biežums nav zināms (nevar noteikt pēc pieejamiem datiem)**

Kuņģa-zarnu trakta traucējumi:

neatliekama vajadzība izkārnīties.

Nervu sistēmas traucējumi:

halucinācijas ar dezorientāciju, parestēzijas (nejutīgums, tirpšanas sajūta rokās un kājās)

Vispārēji traucējumi un reakcijas ievadīšanas vietā:

drudzis

Ausu un labirinta bojājumi:

dzirdes traucējumi.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši

Zāļu valsts aģentūrai

Jersikas ielā 15

Rīgā, LV 1003

Tālr.: +371 67078400

Fakss: +371 67078428

Tīmekļa vietne: [www.zva.gov.lv](http://www.zva.gov.lv)

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Pyrantel Polpharma**

Uzglabāt bērniem neredzamā un nepieejamā vietā.

Uzglabāt temperatūrā līdz 25oC. Uzglabāt oriģinālā iepakojumā, lai pasargātu no gaismas un mitruma.

Nelietot šīs zāles pēc derīguma termiņa beigām, kas norādīts uz iepakojuma. Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Pyrantel Polpharma satur**

Aktīvā viela ir pirantels. Katra tablete satur 250 mg pirantela, kas atbilst 720 mg pirantela embonāta. Citas sastāvdaļas ir kartupeļu ciete, povidons, bezūdens koloidālais silīcija dioksīds, etilceluloze, apelsīnu aromatizētājs, magnija stearāts.

**Pyrantel Polpharma ārējais izskats un iepakojums**

Pyrantel Polpharma tabletes ir apaļas, plakanas tabletes ar dalījuma līniju, smilšu dzeltenā krāsā ar pelēkzaļganu nokrāsu, nedaudz plankumainas, ar apelsīnu garšu un aromātu. Gaismā tās kļūst tumšas, mainot krāsu uz dzelteni brūnu.

Tableti var sadalīt vienādās devās.

Tabletes ir iepakotas alumīnija folijas plāksnītēs (3 tabletes vienā plāksnītē), kas kopā ar lietošanas instrukciju ievietotas kartona kastītē. Katrāiepakojumā ir 3 tabletes.

**Reģistrācijas apliecības īpašnieks un ražotājs**

**Reģistrācijas apliecības īpašnieks**

Pharmaceutical Works POLPHARMA SA

19 Pelplińska Street, 83-200 Starogard Gdański, Polija

**Ražotājs**

Pharmaceutical Works POLPHARMA SA

19 Pelplińska Street, 83-200 Starogard Gdański, Polija

Zakłady Farmaceutyczne POLPHARMA S.A.

Oddział Medana w Sieradzu

ul. Władysława Łokietka 10, 98-200 Sieradz**,** Polija

**Šī lietošanas instrukcija pēdējo reizi pārskatīta** 06/2021